སྐད་གཅིག་སྐད་ཡིག་མིང་མཛོད་ནི་གཙོ་བོ་མི་རིགས་རང་ལ་དམིགས་ཤིང་།མིང་མཛོད་ཀུན་ལས་རྒྱུགས་ཆེ་ཤོས་ཀྱང་ཡིན།དེང་རབས་མིང་མཛོད་གྲགས་ཆེ་ཤོས་ཕལ་མོ་ཆེ་སྐད་གཅིག་སྐད་ཡིག་མིང་མཛོད་དུ་གཏོགས་ལ།དེ་གའི་རྩོམ་སྒྲིག་གི་ཆུ་ཚད་ལས་མི་རིགས་ཤིག་གི་མིང་མཛོད་སྒྲིག་པའི་ཆུ་ཚད་ཀྱང་མངོན་ཐུབ།སྐད་གཅིག་སྐད་ཡིག་མིང་མཛོད་ལ་ནང་དོན་གྱི་ཆ་ནས་མིང་ཁུངས་མིང་མཛོད་དང་གཡར་མིང་མིང་མཛོད།ཡུལ་སྐད་མིང་མཛོད།ཚིག་ཕྲད་མིང་མཛོད།མིང་གསར་མིང་མཛོད།བསྡུས་མིང་མིང་མཛོད་སོགས་སུ་དབྱེ་ཆོག་ལ།ད་ལྟའི་བོད་སྐད་ཡིག་གི་གནས་བབ་ལ་དེ་དག་ལས་མཁོ་ཆེ་ཤོས་ནི་ཡུལ་སྐད་མིང་མཛོད་དང་མིང་གསར་མིང་མཛོད་ཡིན་ཏེ།ཡུལ་སྐད་སོ་སོའི་ཐ་སྙད་རྣམས་འབྲི་ལུགས་གཅིག་ཏུ་ཕབ་ནས་ཕྱོགས་གཅིག་ཏུ་བསྒྲིག་ཚེ་སྤྱི་སྐད་ཆགས་པར་ཕན་ཞིང་།དེང་རབས་ཀྱི་བྱ་དངོས་གསར་བའི་མིང་གསར་རྣམས་གཅིག་གྱུར་གྱིས་དེབ་དུ་བསྡུས་ཚེ་སྐད་ཡིག་གོང་དུ་འཕེལ་བར་ཤིན་ཏུ་ཕན་ནོ།།